Den Franske Republiks initiativ med henblik på vedtagelse af Rådets afgørelse om oprettelse af et europæisk net for retlig uddannelse

(2001/C 18/03)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 31 og artikel 34, stk. 2, litra c),

under henvisning til Den Franske Republiks initiativ(1),

under henvisning til udtalelse fra Europa-Parlamentet(2), og

ud fra følgende betragtninger:

(1) I forlængelse af Amsterdam-traktaten er det i handlingsplanen fra Wien og konklusionerne fra Det Europæiske Råd den 15. og 16. oktober 1999 i Tammerfors blevet bekræftet, at det er nødvendigt at give oprettelsen af et område med frihed, sikkerhed og retfærdighed højeste prioritet i Den Europæiske Union.

(2) Det fulde og hele samarbejde mellem medlemsstaternes retlige myndigheder bygger på gensidig forståelse og tillid. Dette samarbejde kræver således, at aktørerne inden for retsvæsenet får et bedre kendskab til medlemsstaternes retssystemer og de retlige instrumenter, som udgør grundlaget for det retlige samarbejde inden for Den Europæiske Union.

(3) Uddannelse af medlemmerne af medlemsstaternes dommerstand synes at være en af betingelserne for oprettelsen af et europæisk retligt område. Uddannelse gør anvendelsen af de gældende retlige instrumenter mere effektiv og letter den konkrete iværksættelse af de nye samarbejdsinstrumenter.

(4) Uddannelse bidrager ligeledes til at skabe en virkelig europæisk retskultur.

(5) De nationale organer, som er ansvarlige for uddannelse af medlemmerne af dommerstanden i medlemsstaterne, har allerede en vis erfaring med udvekslinger og aktioner på uddannelsesområdet, som er gennemført i fællesskab, men disse udvekslinger bør struktureres. Det bør være muligt at gøre dem mere sammenhængende og give dem en mere vedvarende karakter.

(6) Oprettelsen af et europæisk net for retlig uddannelse imødekommer dette ønske.

(7) Dette net, hvis aktiviteter i første omgang begrænses til de områder, der falder ind under traktatens artikel 31, bør bestå af de læreanstalter og institutioner i medlemsstaterne, som specifikt har til opgave at uddanne de dommere og offentlige anklagere, der indgår i dommerstanden.

(8) Nettet bør ligeledes være åbent for udveksling med tredjelande og navnlig de organer, som er ansvarlige for den retlige uddannelse i de stater, der ansøger om medlemskab af Den Europæiske Union.

(9) Nettet bør organiseres og finansieres på en sådan måde, at medlemsstaternes uddannelsesinstitutioner kan arbejde på at nå fælles mål i snævert samarbejde med de europæiske institutioner, herunder navnlig Kommissionen -

TRUFFET FØLGENDE AFGØRELSE:

KAPITEL I

OPRETTELSE OG SAMMENSÆTNING

Artikel 1

Oprettelse

Der oprettes et europæisk net for retlig uddannelse, i det følgende benævnt "nettet".

Artikel 2

Sammensætning

1. Nettet består af de læreanstalter og institutioner i medlemsstaterne, som specifikt har til opgave at uddanne dommere og offentlige anklagere i de medlemsstater, hvor disse indgår i dommerstanden.

2. Hver medlemsstat udpeger de ansvarlige for uddannelse, som repræsenterer den inden for nettet, dog højst tre pr. medlemsstat.

KAPITEL II

OPGAVE OG AKTIVITETER

Artikel 3

Opgave og mål

1. Nettet har på de områder, der er omhandlet i traktatens artikel 31, til opgave at fremme sammenhængen i og effektiviteten af uddannelsesaktionerne for medlemmerne af medlemsstaternes dommerstand.

2. Med henblik på at udføre den opgave, der er omhandlet i stk. 1, har nettet navnlig følgende mål:

a) at uddybe det gensidige kendskab til medlemsstaternes retssystemer og retsvæsen

b) at udvikle kendskabet til og forbedre anvendelsen af de europæiske og internationale instrumenter, der gælder i Den Europæiske Union

c) at analysere og indkredse behovet for uddannelse

d) at udveksle erfaringer inden for retlig uddannelse

e) at fremme samordningen af programmerne for retlig uddannelse i Den Europæiske Union

f) at stille sammenhængende og regelmæssigt ajourførte uddannelsesværktøjer til rådighed for de europæiske institutioner, medlemsstaternes retlige myndigheder, medlemmerne af det europæiske retlige netværk, der blev oprettet ved fælles aktion 98/428/RIA(3), og for enhver anden enhed, som er ansvarlig for det retlige samarbejde i kriminalsager i Den Europæiske Union

g) at udvikle uddannelsesaktioner for de medlemmer af dommerstanden, som skal deltage i aktioner med henblik på genindførelse af retsstaten i tredjelande

h) at bidrage til struktureringen af ordningerne for retlig uddannelse i de stater, som ansøger om tiltrædelse af Den Europæiske Union, og at give medlemmer af dommerstanden i disse stater og eventuelt i tredjelande adgang til uddannelsesprogrammerne.

Artikel 4

Aktivitetsprogrammer

1. Med henblik på at udføre de opgaver og nå de mål, der er omhandlet i artikel 3, udarbejder nettet hvert år på de betingelser, der er fastsat i kapitel III, et aktivitetsprogram.

2. Det i stk. 1 omhandlede aktivitetsprogram omfatter især aktiviteter, som skal fremme:

a) - forståelsen af de europæiske retssystemer

- kendskabet til mekanismerne i det retlige samarbejde

- sprogkundskaber

b) - tilrettelæggelsen af uddannelsesophold og udvekslinger mellem aktører inden for retsvæsenet

- udbredelse af god praksis og forskningsresultater

c) - udviklingen af innovative uddannelsesprogrammer

- udformningen af fælles uddannelsesværktøjer, navnlig på grundlag af ny teknologi

- uddannelse af undervisere.

Artikel 5

Pædagogisk støtte

1. Nettet sender resultaterne af det i artikel 4 omhandlede aktivitetsprogram til medlemmerne. Det udarbejder og ajourfører pædagogiske værktøjer til støtte for aktiviteterne under programmet.

2. De i stk. 1 omhandlede pædagogiske værktøjer stilles til rådighed for nettets medlemmer, som sørger for, at de sendes til en større kreds på europæisk plan og i de medlemsstater, de repræsenterer.

Artikel 6

Kommunikationsmidler

1. Nettets generalsekretær opretter:

a) et sikkert system til elektronisk udveksling af oplysninger, hvortil kun nettets medlemmer har adgang

b) et netsted, der er tilgængeligt for offentligheden.

2. Listen med navn og adresse på nettets medlemmer gøres lettilgængelig, navnlig ved at stille den til rådighed for offentligheden på Kommissionens og nettets netsteder.

AFSNIT III

NETTETS INTERNE ORGANISATION

Artikel 7

Nettets organer

1. Nettets organer er styringsudvalget og generalsekretariatet. Nettet bistås af et videnskabeligt udvalg.

Generalsekretariatet varetages af Kommissionen.

2. Styringsudvalget består af nettets medlemmer, der udpeges af medlemsstaterne i henhold til artikel 2, stk. 2, af en repræsentant for Kommissionen, en repræsentant for Generalsekretariatet for Rådet og en repræsentant for Europarådet. Formandskabet for styringsudvalget varetages af en repræsentant for den medlemsstat, som udøver formandskabet for Rådet, bistået af en repræsentant for det efterfølgende formandskab.

3. Kommissionen udnævner nettets generalsekretær blandt personer, der i en medlemsstat har erfaring som dommer eller offentlig anklager, og som er medlem af dommerstanden samt har særlig indsigt i retlig uddannelse. Styringsudvalget afgiver udtalelse om udnævnelsen af generalsekretæren og fornyelsen af dennes mandat.

4. Styringsudvalget kan beslutte at lade sådanne uddannelsesinstitutioner indgå i arbejdet, som på EU-plan er ansvarlige for undervisningen i navnlig fællesskabsret af dommere og statsadvokater for de medlemsstater, hvor disse indgår i dommerstanden. Det kan ligeledes beslutte, at de læreanstalter og institutioner, der er ansvarlige for den retlige uddannelse i de stater, der ansøger om tiltrædelse af Den Europæiske Union, kan deltage i arbejdet.

Artikel 8

Det videnskabelige udvalg

1. Styringsudvalget opretter et videnskabeligt udvalg sammensat af eksperter, som på europæisk plan er anerkendt for deres viden og erfaring inden for den retlige uddannelse.

2. Det videnskabelige udvalg høres i forbindelse med udarbejdelsen af det i artikel 4 omhandlede aktivitetsprogram.

Artikel 9

Arbejdsgang

1. Generalsekretæren udarbejder et udkast til aktivitetsprogram efter at have indhentet forslag fra nettets medlemmer.

2. Styringsudvalget vedtager hvert år nettets aktivitetsprogram. Det underretter Europa-Parlamentet og Rådet herom.

3. Styringsudvalget mødes en gang hvert halve år og så hyppigt, som det finder det nødvendigt, på opfordring af formanden, der handler på eget initiativ eller efter forslag fra mindst halvdelen af styringsudvalgets medlemmer.

Styringsudvalget holder sit første møde den ...(4). Senest en måned inden denne dato meddeler medlemsstaterne Kommissionen en fuldstændig liste med navn og adresse på de ansvarlige for uddannelse, som repræsenterer dem i henhold til artikel 2. Kommissionen sender den således opstillede liste til formandskabet for Rådet, som indkalder til det første møde i styringsudvalget.

4. Generalsekretæren bistår styringsudvalget med varetagelsen af de administrative opgaver, der er nødvendige for dets funktion, samt med gennemførelsen af det i artikel 4 omhandlede aktivitetsprogram og eventuelle supplerende initiativer. Generalsekretæren sørger for formidling af oplysninger og varetager generelt nettets drift.

5. Formanden for styringsudvalget fastsætter dagsordenen for møderne. Generalsekretæren udarbejder et udkast til referat af møderne, og dette godkendes af styringsudvalget.

Artikel 10

Forretningsorden

1. Generalsekretæren udarbejder et udkast til forretningsorden, som vedtages af nettets medlemmer med enstemmighed. En medlemsstat, der i henhold til artikel 2, stk. 2, har udpeget flere ansvarlige for uddannelse til at repræsentere sig, har dog kun én stemme.

2. I forretningsordenen fastsættes navnlig de nærmere regler for mødeindkaldelse og vedtagelse af andre afgørelser end budgetafgørelser.

AFSNIT IV

FINANSIERING

Artikel 11

Finansiering af nettet

1. Nettets drift finansieres over Den Europæiske Unions almindelige budget. Nettets aktioner finansieres ligeledes over dette budget. Medlemsstaterne kan bidrage hertil.

2. Udgifterne består af:

a) driftsomkostningerne for de organer, der er omhandlet i artikel 7, og for det videnskabelige udvalg, der er omhandlet i artikel 8, og

b) finansieringen af de aktiviteter, der er omhandlet i artikel 4, og af den pædagogiske støtte, der er omhandlet i artikel 5.

Artikel 12

Forbindelser med andre finansieringsprogrammer

Nettets medlemmer kan fortsat indgive ansøgninger om finansiering til de kompetente europæiske institutioner. De skal dog underrette generalsekretæren for nettet om disse ansøgninger om finansiering med angivelse af, hvilke uddannelsesaktioner der er berørt heraf.

KAPITEL V

ÅRSBERETNING

Artikel 13

Årsberetning

1. Generalsekretæren for nettet udarbejder hvert år en årsberetning, som vedtages af styringsudvalget.

2. Den i stk. 1 omhandlede beretning offentliggøres på det elektroniske system for udveksling af oplysninger, der er omhandlet i artikel 6, samt på Kommissionens og nettets netsteder. Beretningen sendes til Kommissionen, Europa-Parlamentet, Rådet og Det Økonomiske og Sociale Udvalg.

KAPITEL VI

AFSLUTTENDE BESTEMMELSER

Artikel 14

Fornyet gennemgang

Senest den ...(5) og derefter hvert femte år forelægger Kommissionen Europa-Parlamentet, Rådet og Det Økonomiske og Sociale Udvalg en rapport om gennemførelsen af denne beslutning. Denne rapport ledsages i givet fald af forslag om tilpasning af beslutningen.

Artikel 15

Vedtagelse og anvendelse

Denne beslutning får virkning på dagen for vedtagelsen.

Den anvendes til den ...(6) og kan videreføres.

Udfærdiget i ...

På Rådets vegne

Formand

(1) EFT C ...

(2) EFT C ...

(3) EFT L 191 af 7.7.1998, s. 4.

(4) Fire måneder efter vedtagelsen af denne afgørelse.

(5) Tre år efter vedtagelsen af denne afgørelse.

(6) Ti år efter vedtagelsen af denne afgørelse.